《明月》
唐代·李如璧

三五月华流炯光，可怜怀归郢路长。逾江越汉津无梁，

遥遥永夜思茫茫。昭君失宠辞上宫，蛾眉婵娟卧毡穹。

胡人琵琶弹北风，汉家音信绝南鸿。昭君此时怨画工，

可怜明月光朣胧。节既秋兮天向寒，沅有漪兮湘有澜，

沅湘纠合淼漫漫。洛阳才子忆长安，可怜明月复团团。

逐臣恋主心愈恪，弃妻思君情不薄。已悲芳岁徒沦落，

复恐红颜坐销铄。可怜明月方照灼，向影倾身比葵藿。

作者简介：生卒年不详。武阳(今河北大名北)人。睿宗时为监察御史，时崔日知犯赃，曾弹劾之。玄宗开元中任京兆司录，时京兆人权梁山称帝反，理当连坐，幸为宋璟所释免。事迹散见新、旧《唐书·崔日用传》、《新唐书·宰相世系表二上》、颜真卿《有唐开府仪同三司行尚书右丞相上柱国赠太尉广平文贞公宋公神道碑铭》。《全唐诗》存诗1首。